b'\n_START_ARTICLE_\nDevendra Banhart\n_START_PARAGRAPH_\nDevendra Banhart (g. 1981 m. gegu\xc5\xbe\xc4\x97s 30 d.) \xe2\x80\x93 psych folk atlik\xc4\x97jas, vienas i\xc5\xa1 populiariausi\xc5\xb3 New Weird America jud\xc4\x97jimo dalyvi\xc5\xb3.\n_START_SECTION_\nBiografija\n_START_PARAGRAPH_\nD. Banhart gim\xc4\x97 1981 m. gegu\xc5\xbe\xc4\x97s 30 d. Hiustone (Teksasas), bet u\xc5\xbeaugo Venesueloje. Jo t\xc4\x97vai itin dom\xc4\x97josi ind\xc5\xb3 meditacijos guru Prem Rawat mokymais, taigi ir s\xc5\xabn\xc5\xb3 pavadino rytieti\xc5\xa1kai. A\xc5\xa1tuoniolikos Devendra i\xc5\xa1keliavo \xc4\xaf San Francisk\xc4\x85, kur prad\xc4\x97jo mokslus men\xc5\xb3 institute (buvo talentingas, gaudavo stipendij\xc4\x85). Paskaitas praleidin\xc4\x97jo, tuo pat metu kurdamas muzik\xc4\x85. Pirmasis Devendros Banhart pasirodymas \xc4\xafvyko dviem kambariokams g\xc4\x97jams atliekant dain\xc4\x85 pavadinimu \xe2\x80\x9eHow Great Thou Art and Love Me Tender\xe2\x80\x9c. 2000 m. met\xc4\x97 mokslus ir i\xc5\xa1vyko \xc4\xaf Pary\xc5\xbei\xc5\xb3. Benamis, klaid\xc5\xbeiojantis, ap\xc5\xbe\xc4\x97l\xc4\x99s, su suknele Devendra Banhart g\xc4\x85sdino meil\xc4\x97s miesto turistus, kol viename indie muzikos klube jam leido sugroti klubo savininkas. Nuo to laiko Devendra Banhart yra \xc5\xbeinomas psych folk atlik\xc4\x97jas, aplink save sub\xc5\xabr\xc4\x99s daug muzikant\xc5\xb3, kuri\xc5\xb3 veikla dabar vadinama New Weird America jud\xc4\x97jimu. Be savo solin\xc4\x97s karjeros, Devendra Banhart dar priklauso ir grupei Vertiver. Banhart\xe2\x80\x99o muzika n\xc4\x97ra sud\xc4\x97tinga, paprastai jis groja vien gitara, retai naudojamas kit\xc5\xb3 instrument\xc5\xb3 akomponavimas. Jo paskutin\xc4\xaf tur\xc4\x85 po JAV lyd\xc4\x97jo pilna grup\xc4\x97, kuri\xc4\x85 sudar\xc4\x97 Andy Cabic, Otto Hauser, Kevin Barker, Noah Georgeson ir kiti. Hauser ir Barker taip pat dalyvavo Antony and the Johnsons koncertiniame ture. Da\xc5\xbenas New Weird America muzikant\xc5\xb3 bendradarbiavimas yra ne retas rei\xc5\xa1kinys. Antony ir Devendra Banhart yra ne syk\xc4\xaf dalyvav\xc4\x99 vienas kito pasirodymuose kaip kviestiniai vokalistai, viena i\xc5\xa1 CocoRosie mergin\xc5\xb3 yra Devendra Banhart gyvenimo moteris, Antony bals\xc4\x85 galima i\xc5\xa1girsti ir CocoRosie dainose.'